UEFA Avropa Liqası 2021/2022
UEFA Avropa Liqası 2021/2022 – UEFA tərəfindən keçirilən Avropanın ən böyük ikinci futbol tədbirinin 51-ci mövsümüdür. UEFA Avropa Liqası adı və formatıyla isə 13-cü mövsümdür. Turnirin final matçı Sevilya şəhərindəki Ramon Sançez Pizxuan stadionunda "Ayntraxt Frankfurt" ilə "Reyncers klubları arasında oynandı. Əsas və əlavə vaxtı 1–1 qurtaran matçın qalibi penalti zərbələri ilə müəyyənləşib. Yekunda penalti zərbələrində 5–4 hesabı ilə kuboku başı üzərinə qaldıran "Ayntraxt Frankfurt klubu olub. Bununla da, klub həmçinin 2022–23 mövsümü Çempionlar Liqasında birbaşa iştirak hüququ əldə etməklə bərabər, 2021–22 UEFA Çempionlar Liqası mövsümü qalibi "Real Madrid" ilə 2022 UEFA Super Kuboku çərçivəsində oyun şansı qazandı. 1998–99 mövsümündən sonra ilk dəfədir ki, məhz bu mövsümdə UEFA klublar üçün 3 müsabiqə təşkil edir. Belə ki, bu mövsümdən UEFA Konfrans Liqası da keçiriləcək. Bu mövsümdən etibarən Avropa Liqasının formatında çox ciddi dəyişikliklər olacaq. Qrup mərhələsindəki klubların sayı 48-dən 32-yə salındı. Bundan əlavə, turnirdə iştirak edən klubların sayı da ötən mövsümlərlə müqayisədə kifayət qədər aşağı düşdü. Finala doğru gedilən mərhələlərin formatında da ciddi dəyişiklik mövcuddur. Belə ki, artıq qruplarda birinci yer tutanlar birbaşa 2-ci 1/8 finala vəsiqə qazanır. Qruplarını ikinci sırada tamamlayanlar isə 1-ci 1/8 finala çıxırlar. Çempionlar Liqasında qruplarını 3-cü sırada tamamlamış klublar da 1-ci 1/8 final mərhələsində mübarizələrini davam etdirirlər. Hələ dəyişikliklər bunlarla bitmir. 24 iyun 2021-ci ildə UEFA klub müsabiqələrinə şamil olunan qaydalarda çox ciddi bəzi dəyişikliklərə getdi. Belə ki, artıq səfərdə vurulan qolun xüsusi bir üstünlüyü olmayacaq. Əgər cütün hər iki komandası iki oyunun sonunda eyni sayda qol vurarsa, səfərdə vurulan qola əhəmiyyət verilməyəcək, və oyun əlavə vaxta gedəcək. Qeyd etmək lazımdır ki, səfər qolu qaydası 1965-ci ildən istifadə olunurdu.